Kočiš, Eduard, poslanec NR SR (2020-06-09):
Ďakujem pekne za slovo, pán predsedajúci. Milé kolegyne, milí kolegovia, pán predkladateľ, náš návrh zákona, ktorý zakazuje nedeľný predaj v maloobchodných prevádzkach, jednoducho hovorí o princípe. Hovorí o princípe, že nedeľa je dňom výnimočným a v tento deň by sa niektoré veci, úkony jednoducho robiť nemali. O zatvorení obchodov v nedeľu nastálo, nielen počas tejto koronakrízy, sa neustále iba diskutuje. Diskutuje sa o tom celé roky a vôľa uzákoniť nedeľu ako deň, kedy tá maloobchodná prevádzka fungovať nemá, stále neprichádza. Preto v čase pretrvávajúcej koronakrízy, kedy naozaj máme tieto maloobchodné prevádzky v nedeľu zatvorené a prešli by sme iba kontinuálne týmto naším zákonom k tomu, aby sa toto usmernenie do budúcna dodržiavalo bez toho, aby sme to museli nejakým spôsobom zase obmedzovať, ak tu niekto zase vyhlási nejakú druhú, tretiu, siedmu, trinástu, tridsiatu piatu vlnu. Ja to vnímam tak, že takéto návrhy tu určite boli aj v minulom volebnom období, ale jednoducho neprešli. Názory sú rôzne. Ale musíme o tom diskutovať a verím, že – ako aj na strane vládnej koalície, ako aj na strane opozície – nájde sa dostatok zdravo zmýšľajúcich ľudí, ktorí tento návrh zákona podporia. Otázka zatvárania obchodov v nedeľu nie je predmetom hádok koalície, ako tu niektorí koaliční poslanci poznamenali, ale nie je to ani nahrávanie si politických bodov na strane opozície. To naozaj nepotrebujeme. Tento zákon nevznikol len preto, že pre krízu sa vyhlásili nedele za sanitárny deň, aby sa mohli všetky predajne poriadne vydezinfikovať a pripraviť na ďalšiu svoju prevádzku. Ale jednoducho zistilo sa, že ľudia aj napriek tomu, že tieto nedeľné obchodné prevádzky boli zatvorené, zostali zatvorené, naučili sa celkom dobre s týmto žiť a celkom dobre fungovať bez akéhokoľvek nákupu vo veľkých obchodných centrách a zrazu vedeli tento čas stráviť lepšie, zmysluplnejšie a oveľa rozumnejšie. Ide tu o princíp, ktorý je bežný v krajinách strednej Európy. Najlepším príkladom je pre nás blízke Poľsko a Rakúsko, kde obchody, ktoré predávajú tovary, sú v tento deň zatvorené. Služby, naopak, zostali otvorenými. Voľná nedeľa je pre mnohých obchodníkov vrátane veľkých reťazcov ekonomicky výhodnejšia, pokiaľ budú zatvorené všetky obchody. Zákazníci si v tomto prípade nakúpia, zakúpia v iné dni a obchody ušetria nedeľné prevádzkové náklady, na ktoré časť koaličných poslancov takto argumentuje. Pre členov Zväzu obchodu Slovenskej republiky bola dňom, už veľakrát to tu bolo spomínané, ale je to pravda, s najmenším podielom obratu a zatvorenie prevádzok v nedeľu počas karantény pre nich neznamenalo absolútne žiadny pokles tržieb. Zväz obchodu Slovenskej republiky preto navrhuje nadviazať na doterajšiu legislatívu týkajúcu sa otváracích hodín v maloobchodných prevádzkach počas sviatkov a rozšíriť ju na, aj na nedeľný predaj, čo je súčasťou nášho zákona. V súčasnej výnimočnej situácii, kedy sú obchody v nedeľu zatvorené, tak sme si všetci na vlastnej koži mohli vyskúšať, ako plnohodnotne vieme žiť aj bez nakupovania v nedeľu a to, a tento čas vieme stráviť oveľa, oveľa lepšie s našimi rodinami, s našimi blízkymi, s našimi priateľmi. Doprajme teda aj predavačkám, predavačom a ďalším pracovníkom v týchto maloobchodných službách a ich rodinám túto výsadu, aj keď sa táto koronakríza pominie, nakoľko aj oni majú právo v nedeľu žiť tak, ako uznajú za vhodné. Argumenty v prospech voľnej nedele pribúdajú. Pribúdajú čoraz viac a čoraz viac ľudí podporuje zatvorenie veľkých predajní potravín a supermarketov cez nedeľu aj v čase po koronakríze. Najmä mladí ľudia do 25 rokov, ktorí sú najviac postihnutí, by som povedal, týmto konzumným spôsobom života, ale tiež čoraz viac ľudí vo veľkomestách tento názor zdieľa a nad tým by som sa veľmi zamyslel. Sú to však najmä zamestnanci supermarketov a týchto maloobchodných prevádzok, ktorým by takisto vyhovoval deň pracovného pokoja ako nedeľa, nakoľko skoro 90 % týchto zamestnancov by s takýmto zákonom súhlasilo. So zákazom predaja by títo zamestnanci, ktorých sa to bezprostredne týka, a títo zamestnanci by takto mohli byť negatívne postihnutí a dotknutí znížením svojho príjmu, či dokonca stratou práce. Títo zamestnanci toto tvrdia. Sú za voľnú nedeľu a súhlasia s tým. Preto nerozumiem tomu, prečo určití poslanci Národnej rady strašia ekonomickými a personálnymi obštrukciami zo strany zamestnávateľov, keď samotní zamestnávatelia tvrdia, že to tak nebude. Samotná kríza ukázala, že obchodníci nijako neutrpia, ak bude nedeľa voľná. Ľudia si dokážu nákupy rozložiť do ostatných šiestich dní. Obchodníkom sa tržby neznížia, naopak, ušetria na nákladoch, ktoré musia za túto nedeľu vynaložiť. A to, že sa poniektorí zákazníci či zákazníčky nebudú môcť ísť venovať nákupu v obchodných centrách, je v porovnaní s pracovnou vyťaženosťou týchto zamestnancov, ktorí tam nechcú, ale musia byť, úplne nepodstatný a irelevantný argument. Kúpychtivý zákazník bude môcť na realizáciu svojich veľkých nákupov využiť sobotu namiesto nedele. Namiesto nákupov sa však môže túto nedeľu venovať svojim blízkym alebo víkendovému oddychu v prírode či iným športovým aktivitám. Argument, že príplatok 30 alebo 40 eur za prácu v nedeľu, neobstojí a nikdy s ním súhlasiť nebudem. Nie je to príplatok, je to smiešne odškodnenie za to, že daný človek musí byť niekde, kde byť ani len nechce. Ďakujem pekne.